બ્યુનોસ એર્સ : આર્જેન્ટિનાની રાજધાનીમાં રમાઈ રહેલી યુથ ઓલિમ્પિક ગેમ્સમાં ભારતીય બોક્સર્સના અભિયાનનો અંત આવી ગયો છે. ભૂતપૂર્વ વર્લ્ડ ચેમ્પિયન જ્યોતિ ગુલિયાનો 51 કિલો વર્ગમાંની ક્વાર્ટર ફાઈનલમાં પરાજય થયો હતો. જ્યોતિને ઈટાલીની માર્ટિના લા પિઆનાએ પરાજય આપ્યો હતો. જ્યોતિ ગુલિયા યુથ ઓલિમ્પિક્સ માટે ક્વોલિફાઈ થનારી એકમાત્ર બોક્સર હતી. સોમવારે રમાયેલા મુકાબલામાં તેનો 0-5થી પરાજય થયો હતો. હરિયાણાની 17 વર્ષીય બોક્સર પાસેથી શાનદાર પ્રદર્શનની અપેક્ષા રાખવામાં આવી રહી હતી કેમ કે તેણે ગત મહિને પોલેન્ડના ગ્લિવાઈસમાં રમાયેલી સિલેસિયન ઓપન ટુર્નામેન્ટમાં ગોલ્ડ મેડલ જીત્યો હતો. ભારત યુથ ઓલિમ્પિક્સમાં બોક્સિંગમાં ફક્ત બે જ મેડલ જીતી શક્યું છે. આ મેડલ ભારતે 2010માં રમાયેલી પ્રથમ યુથ ઓલિમ્પિક્સમાં જીત્યા હતા. 2010 યુથ ગેમ્સમાં ભારત માટે શિવા થાપાએ સિલ્વર મેડલ જીત્યો હતો જ્યારે વિકાસ ક્રિષ્નને બ્રોન્ઝ મેડલ જીત્યો હતો. જે યુથ ગેમ્સ બોક્સિંગમાં ભારતનું સર્વશ્રેષ્ઠ પ્રદર્શન રહ્યું છે..